ปิดฉากรูดปรื๊ดเอชเอสบีซี
ปิดฉากบัตรเครดิตเอชเอสบีซี “ธนาคารกรุงศรีอยุธยา” ฮุบ 3,557 ล้านบาท
26 ม.ค. 2555

ปิดฉากบัตรเครดิตเอชเอสบีซี “ธนาคารกรุงศรีอยุธยา” ฮุบ 3,557 ล้านบาท
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา กล่าวว่า ธนาคารได้เข้าซื้อฐานสินเชื่อบัตรเครดิต สินเชื่อบุคคล สินเชื่อเพื่อที่อยู่อาศัย และธุรกิจเงินฝากทั้งหมดจากธนาคารเอชเอสบีซีมูลค่าการซื้อขายจำนวน 3,557 ล้านบาท คาดว่าจะเสร็จสมบูรณ์ภายในไตรมาสแรกปีนี้
การเข้าซื้อธุรกิจครั้งนี้อยู่ในระหว่างการพิจารณาอนุมัติของผู้ถือหุ้นของธนาคาร และหน่วยงานด้านการกำกับดูแลธนาคาร โดยจะส่งผลให้สินทรัพย์ของธนาคารเพิ่มขึ้น 17,452 ล้านบาท หรือเติบโต 1.8% และทำให้สัดส่วนสินเชื่อรายย่อยเพิ่มขึ้นจากระดับ 45% เป็น 46% ของสินเชื่อรวม




“การเข้าซื้อธุรกิจรายย่อยจากเอชเอสบีซีแสดงให้เห็นถึงการเป็นสถาบันการเงินที่ขับเคลื่อนความเติบโตอย่างต่อเนื่องของธนาคาร เรายินดีเป็นอย่างยิ่งในโอกาสทางธุรกิจครั้งนี้ ซึ่งจะช่วยขยายฐานลูกค้าและเสริมความแข็งแกร่งของความเป็นผู้นำด้านธุรกิจการเงินเพื่อรายย่อยในประเทศไทย ตอกย้ำความมุ่งมั่นในการดำเนินกลยุทธ์สร้างความเติบโตในธุรกิจการเงินเพื่อรายย่อยของกรุงศรีฯ” นายอาร์โนลด์ กล่าว
การเข้าซื้อกิจการในครั้งนี้จะทำให้ธนาคารกรุงศรีฯ เป็นผู้ออกบัตรเครดิตรายใหญ่ที่สุดของประเทศ ให้บริการลูกค้าจำนวนกว่า 10 ล้านคน และมีจำนวนบัตรเครดิตมากกว่า 4.8 ล้านบัตร โดยธนาคารจะใช้ช่องทางสาขาที่มีอยู่กว่า 580 สาขา และช่องทางจำหน่ายกว่า 1.1 หมื่นแห่งทั่วประเทศอย่างเต็มที่
ทั้งนี้ ธนาคารมีเป้าหมายชัดเจนในการดำเนินธุรกิจเพื่อก้าวขึ้นสู่การเป็น 1 ใน 3 สถาบันการเงินของประเทศที่สร้างผลตอบแทนสูงสุด (ROE) ให้กับผู้ถือหุ้น การเข้าซื้อธุรกิจการเงินเพื่อรายย่อยของเอชเอสบีซีเป็นการขับเคลื่อนครั้งสำคัญของธนาคารอีกครั้ง เพื่อนำไปสู่เป้าหมายดังกล่าว
น.ส.อารยา ภู่พานิช ผู้ช่วยผู้จัดการใหญ่ ธนาคารไทยพาณิชย์ กล่าวว่า แม้ไม่มีดีลนี้ การแข่งขันบัตรเครดิตก็สูงอยู่แล้ว เพราะเป็นผลิตภัณฑ์ใกล้ตัวลูกค้ามากที่สุดรองจากบัตรเอทีเอ็ม
น.ส.อารยา กล่าวว่า ธนาคารมีบัตรเครดิตเกือบ 2 ล้านบัตร แต่ยังมีส่วนที่ขาดคือ กลุ่มลูกค้าระดับกลางลงมาอายุไม่เกิน 35 ปี ซึ่งฐานลูกค้าของธนาคารส่วนใหญ่เป็นลูกค้าระดับบน คนละกลุ่มกับลูกค้ากลุ่มใหญ่ของธนาคารกรุงศรีฯ โดยลูกค้ากลุ่มนี้มีขนาดใหญ่สุด จึงมีช่องว่างในตลาดอีกมาก แม้ยอดใช้จ่ายต่อบัตรจะน้อยเมื่อเทียบกับกลุ่มลูกค้าระดับบน
ภายหลังการซื้อกิจการแล้วเสร็จ แบรนด์บัตรเครดิตและสินเชื่อบุคคลเอชเอสบีซีจะหายไปจากตลาด และจะเปลี่ยนเป็นแบรนด์กรุงศรีฯ แทน ซึ่งในระยะต่อไปคงจะมีการทยอยเปลี่ยนบัตรเครดิตให้ลูกค้า
อย่างไรก็ดี การเปลี่ยนแปลงจะไม่ส่งผลกระทบต่อสิทธิประโยชน์ของลูกค้า